ระเบียบสำนักงานปลัดกระทรวงอุตสาหกรรมระเบียบสำนักงานปลัดกระทรวงอุตสาหกรรมว่าด้วยข้อมูลข่าวสารและระยะเวลาการให้บริการข้อมูลข่าวสารของสำนักงานปลัดกระทรวงอุตสาหกรรมพ.ศ. ๒๕๔๕ เพื่อให้การบริการ การจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบของสำนักงานปลัดกระทรวงอุตสาหกรรมเป็นไปด้วยความเรียบร้อยรวดเร็วและสอดคล้องกับเจตนารมณ์ของกฎหมายว่าด้วยข้อมูลข่าวสารของราชการในการรับรองสิทธิของประชาชนในการรับรู้ข้อมูลข่าวสารที่อยู่ในความครอบครองของหน่วยงานของรัฐอาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการพ.ศ. ๒๕๔๐ ข้อ ๔ แห่งประกาศคณะกรรมการข้อมูลข่าวสารของราชการ ลงวันที่ ๒๔ กุมภาพันธ์พ.ศ. ๒๕๔๑ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูและข้อ ๙ แห่งระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐพ.ศ. ๒๕๓๒ สำนักงานปลัดกระทรวงอุตสาหกรรม จึงวางระเบียบเกี่ยวกับข้อมูลข่าวสารของราชการของสำนักงานปลัดกระทรวงอุตสาหกรรมไว้ดังต่อไปนี้ข้อ ๑ ระเบียบนี้เรียกว่า ระเบียบสำนักงานปลัดกระทรวงอุตสาหกรรมว่าด้วยข้อมูลข่าวสารและระยะเวลาการให้บริการข้อมูลข่าวสารของสำนักงานปลัดกระทรวงอุตสาหกรรมพ.ศ.๒๕๔๕ข้อ ๒ ให้ยกเลิกระเบียบกระทรวงอุตสาหกรรมว่าด้วยการปฏิบัติงานในสำนักงานปลัดกระทรวงอุตสาหกรรมตามพระราชบัญญัติข้อมูลข่าวสารของราชการ พ.ศ. ๒๕๔๐ พ.ศ.๒๕๔๑ข้อ ๓[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๔ บรรดาระเบียบ ข้อบังคับและคำสั่งอื่นใดของสำนักงานปลัดกระทรวงอุตสาหกรรมในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๕ ในระเบียบนี้สำนักงานหมายความว่า สำนักงานปลัดกระทรวงอุตสาหกรรมข้อมูลข่าวสารหมายความว่า ข้อมูลข่าวสารของราชการตามกฎหมายว่าด้วยข้อมูลข่าวสารของราชการที่อยู่ในความครอบครองหรือควบคุมดูแลของศูนย์ข้อมูลข่าวสารและหน่วยงานในสังกัดของสำนักงานศูนย์ข้อมูลข่าวสารหมายความว่า ศูนย์ข้อมูลข่าวสารของกระทรวงอุตสาหกรรมหน่วยงานในสังกัดหมายความว่า สำนัก กอง หรือหน่วยงานที่มีฐานะเทียบเท่ากองในสำนักงานหน่วยงานที่ให้บริการข้อมูลข่าวสารหมายความว่า ศูนย์ข้อมูลข่าวสารของกระทรวงอุตสาหกรรมและของหน่วยงานในสังกัดคณะกรรมการ หมายความว่าคณะกรรมการข้อมูลข่าวสารของสำนักงานวันหมายความว่า วันตามปีปฏิทินวันทำการหมายความว่า วันทำการตามปกติของหน่วยงานของรัฐคำขอหมายความว่า คำขอข้อมูลข่าวสารตามระเบียบนี้ข้อ ๖ ให้ปลัดกระทรวงอุตสาหกรรมรักษาการตามระเบียบนี้ และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้ข้อ ๗ในกรณีที่มีปัญหาหรืออุปสรรคในการปฏิบัติตามระเบียบนี้ ให้ปลัดกระทรวงอุตสาหกรรมมีอำนาจวินิจฉัยสั่งการตามที่เห็นสมควรหมวด ๑คณะกรรมการข้อมูลข่าวสารของสำนักงานปลัดกระทรวงอุตสาหกรรม ข้อ๘[๒] ให้มีคณะกรรมการข้อมูลข่าวสารของสำนักงานประกอบด้วยรองปลัดกระทรวงอุตสาหกรรมหรือผู้ตรวจราชการกระทรวงอุตสาหกรรมที่ปลัดกระทรวงอุตสาหกรรมมอบหมายเป็นประธานคณะกรรมการหัวหน้ากลุ่มพัฒนาระบบบริหารผู้อำนวยการสำนักงานคณะกรรมการแห่งชาติว่าด้วยการรับรองระบบงาน ผู้อำนวยการกองการเจ้าหน้าที่ ผู้อำนวยการกองคลังผู้อำนวยการศูนย์เทคโนโลยีสารสนเทศและการสื่อสารผู้อำนวยการสำนักนโยบายและยุทธศาสตร์ เป็นกรรมการ ผู้อำนวยการกองกลางเป็นกรรมการและเลขานุการ หัวหน้ากลุ่มประชาสัมพันธ์และหัวหน้ากลุ่มนิติการ กองกลางเป็นกรรมการและผู้ช่วยเลขานุการข้อ ๙ให้คณะกรรมการข้อมูลข่าวสารของสำนักงานมีอำนาจและหน้าที่ดังต่อไปนี้(๑)กำหนดหลักเกณฑ์หรือมาตรการเกี่ยวกับการบริหาร การจัดระบบ การขออนุญาตการบริหารข้อมูลข่าวสารของราชการและข้อมูลข่าวสารส่วนบุคคล(๒)กำหนดหลักเกณฑ์และวินิจฉัยเกี่ยวกับการพิจารณาประเภทข้อมูลข่าวสารที่ต้องเปิดเผยที่ไม่ต้องเปิดเผยหรือข้อมูลข่าวสารที่เป็นความลับ(๓)พิจารณาวินิจฉัยประเภทของข้อมูลข่าวสารของราชการที่ควรจัดเก็บไว้ที่สำนักงานหรือส่งไปที่หอจดหมายเหตุแห่งชาติกรมศิลปากร หรือหน่วยงานอื่นของรัฐที่กำหนดในพระราชกฤษฎีกาตามกฎหมายว่าด้วยข้อมูลข่าวสารของราชการ(๔)ให้คำแนะนำหรือเสนอความเห็นเกี่ยวกับการเผยแพร่ข้อมูลข่าวสารตลอดจนการเชื่อมโยงข้อมูลข่าวสารของราชการกับหน่วยงานของรัฐและเอกชน(๕) พิจารณาเสนอความเห็นกรณีที่มีปัญหาและอุปสรรคเกี่ยวกับการดำเนินการตามระเบียบนี้หรือตามกฎหมายว่าด้วยข้อมูลข่าวสารของราชการ(๖)แต่งตั้งคณะอนุกรรมการหรือคณะทำงานเพื่อปฏิบัติการอื่นใดตามระเบียบนี้ตามที่คณะกรรมการเห็นสมควร(๗)ดำเนินการอื่นใดตามที่ปลัดกระทรวงอุตสาหกรรมมอบหมายข้อ ๑๐การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมดจึงจะเป็นองค์ประชุมถ้าประธานกรรมการไม่อยู่ในที่ประชุมหรือไม่อาจปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเพื่อปฏิบัติหน้าที่เป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นได้อีกเสียงหนึ่งข้อ ๑๑ ให้นำความในข้อ ๑๐มาใช้บังคับการประชุมคณะอนุกรรมการหรือคณะทำงานที่คณะกรรมการแต่งตั้งโดยอนุโลมหมวด ๒การจัดระบบข้อมูลข่าวสาร ข้อ ๑๒ ให้หน่วยงานในสังกัดจัดแยกประเภทของข้อมูลข่าวสารที่อยู่ในความครอบครองหรือควบคุมดูแลให้เป็นไปตามกฎหมายว่าด้วยข้อมูลข่าวสารของราชการดังนี้(๑)ข้อมูลข่าวสารที่ลงพิมพ์ในราชกิจจานุเบกษา(๒)ข้อมูลข่าวสารที่ต้องจัดไว้ให้ประชาชนตรวจดูได้(๓) ข้อมูลข่าวสารอื่นการจัดแยกประเภทข้อมูลข่าวสารตามวรรคหนึ่ง ให้คำนึงถึงลักษณะของข้อมูลข่าวสารตามกฎหมายว่าด้วยข้อมูลข่าวสารของราชการด้วยว่าเป็นข้อมูลข่าวสารที่จะเปิดเผยมิได้หรือเป็นข้อมูลข่าวสารที่อาจมีคำสั่งมิให้เปิดเผยก็ได้ให้หน่วยงานในสังกัดจัดส่งข้อมูลข่าวสารตามวรรคหนึ่ง (๑) และ (๒) ไปยังศูนย์ข้อมูลข่าวสารเพื่อให้ประชาชนค้นคว้าเพื่อตรวจดูหรือขอสำเนาในกรณีเป็นข้อมูลข่าวสารตาม(๑)ซึ่งสำนักงานเป็นผู้ออกและยังมิได้ลงพิมพ์ในราชกิจจานุเบกษาให้หน่วยงานในสังกัดเจ้าของเรื่องส่งข้อมูลข่าวสารดังกล่าวให้กองกลางภายในเจ็ดวันนับแต่วันที่ข้อมูลข่าวสารดังกล่าวได้จัดให้มีขึ้นเพื่อส่งไปลงพิมพ์ในราชกิจจานุเบกษาต่อไปให้หน่วยงานในสังกัดจัดให้มีเจ้าหน้าที่เพื่อควบคุม ดูแล ตรวจสอบ ติดตามและประสานงานในการดำเนินการตามวรรคหนึ่งและวรรคสามให้เป็นไปด้วยความเรียบร้อยและทันสมัยอยู่เสมอรวมทั้งรับผิดชอบในการพิจารณาให้บริการข้อมูลข่าวสารอื่น ๆ ที่อยู่ในความครอบครองหรือควบคุมดูแลซึ่งไม่อยู่ในข่ายที่จะต้องจัดส่งให้แก่กองกลางตามวรรคสามข้อ ๑๓ให้ศูนย์ข้อมูลข่าวสารจัดทำดรรชนีข้อมูลข่าวสารที่หน่วยงานในสังกัดจัดส่งให้ตามข้อ๑๒ วรรคสาม โดยให้มีรายละเอียดเพียงพอที่ประชาชนสามารถค้นหาข้อมูลข่าวสารได้เองในการนี้ให้หน่วยงานในสังกัดจัดทำบัญชีข้อมูลข่าวสารอื่น ๆ ที่อยู่ในความครอบครองหรือควบคุมดูแลซึ่งไม่อยู่ในหลักเกณฑ์ที่จะต้องส่งให้แก่ศูนย์ข้อมูลข่าวสารตามข้อ ๑๒ วรรคสามให้พร้อมในการที่จะพิจารณาเปิดเผยหรือไม่เปิดเผยเมื่อมีผู้ใดยื่นคำขอข้อมูลข่าวสารด้วยหมวด ๓การขอข้อมูลข่าวสารและการอนุญาต ข้อ ๑๔การขอสำเนาข้อมูลข่าวสารหรือขอสำเนาข้อมูลข่าวสารที่มีคำรับรองถูกต้องให้ยื่นคำขอเป็นหนังสือตามแบบที่สำนักงานกำหนดต่อเจ้าหน้าที่ของหน่วยงานที่ให้บริการข้อมูลข่าวสารให้เจ้าหน้าที่ซึ่งได้รับคำขอตรวจสอบว่า ข้อมูลข่าวสารตามคำขอนั้นเป็นข้อมูลข่าวสารและอยู่ในความครอบครองหรือควบคุมดูแลของหน่วยงานอื่นหรือหน่วยงานของตนหากเป็นข้อมูลข่าวสารและอยู่ในความครอบครองหรือควบคุมดูแลของหน่วยงานอื่นให้แจ้งให้ผู้ยื่นคำขอไปยื่นคำขอที่หน่วยงานนั้นพร้อมกับประสานไปยังหน่วยงานดังกล่าวเพื่อให้ผู้มีอำนาจพิจารณา แต่หากอยู่ในความครอบครองหรือควบคุมดูแลของหน่วยงานของตนให้ดำเนินการดังนี้๑.ในกรณีขอสำเนาหรือขอสำเนาที่มีคำรับรองถูกต้องของข้อมูลข่าวสารที่จัดไว้ให้ค้นคว้าหรือตรวจดูในศูนย์ข้อมูลข่าวสารให้เจ้าหน้าที่ประจำศูนย์ข้อมูลข่าวสารซึ่งเป็นข้าราชการไม่ต่ำกว่าระดับ๓ เป็นผู้อนุญาต๒. ในกรณีขอตรวจดูขอสำเนาหรือขอสำเนาที่มีคำรับรองถูกต้องของข้อมูลข่าวสารที่อยู่ในความครอบครองหรือควบคุมดูแลของหน่วยงานในสังกัดใดให้เจ้าหน้าที่ผู้รับคำขอเสนอเรื่องให้หัวหน้าหน่วยงานในสังกัดหรือผู้ซึ่งหัวหน้าหน่วยงานในสังกัดมอบหมายเป็นผู้พิจารณาอนุญาตเว้นแต่ข้อมูลข่าวสารนั้นเป็นข้อมูลข่าวสารลับในกรณีไม่อาจวินิจฉัยได้ว่าข้อมูลข่าวสารที่มีคำร้องขอนั้นเป็นข้อมูลข่าวสารที่เปิดเผยได้หรือไม่ให้หัวหน้าหน่วยงานในสังกัดเสนอเรื่องพร้อมความเห็นต่อปลัดกระทรวงอุตสาหกรรมหรือผู้ที่ปลัดกระทรวงอุตสาหกรรมมอบหมายเพื่อพิจารณาวินิจฉัยข้อ ๑๕ในกรณีผู้มีอำนาจอนุญาตมีคำสั่งไม่ให้เปิดเผยข้อมูลข่าวสารตามคำขอใดให้แจ้งคำสั่งพร้อมเหตุผลให้ผู้ยื่นคำขอทราบพร้อมกับแจ้งให้ผู้ขอทราบถึงสิทธิและระยะเวลาในการอุทธรณ์คำสั่งไม่อนุญาตดังกล่าวต่อคณะกรรมการวินิจฉัยการเปิดเผยข้อมูลข่าวสารตามมาตรา๑๘ แห่งพระราชบัญญัติข้อมูลข่าวสารของราชการ พ.ศ. ๒๕๔๐ ด้วยข้อ ๑๖ ข้อมูลข่าวสารใดหากมีกฎหมาย ระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมายระเบียบ หรือมติคณะรัฐมนตรีดังกล่าวด้วยหมวด ๔การบริการข้อมูลข่าวสาร ข้อ ๑๗ ให้ศูนย์ข้อมูลข่าวสารดำเนินการให้บริการข้อมูลข่าวสารของราชการที่มีไว้ให้ประชาชนเข้าตรวจดูศึกษา ค้นคว้า ตลอดจนเผยแพร่ จำหน่าย แจก รวมทั้งจัดหาและจัดทำสำเนาข้อมูลข่าวสารให้เป็นไปตามระเบียบนี้และตามกฎหมายว่าด้วยข้อมูลข่าวสารของราชการข้อ ๑๘ ข้อมูลข่าวสารส่วนบุคคลตามมาตรา ๒๓แห่งพระราชบัญญัติข้อมูลข่าวสารของราชการพ.ศ. ๒๕๔๐ ให้หน่วยงานในสังกัดดำเนินการให้บริการโดยปฏิบัติตามกฎหมายว่าด้วยข้อมูลข่าวสารของราชการในส่วนที่เกี่ยวกับข้อมูลข่าวสารส่วนบุคคลข้อ ๑๙ข้อมูลข่าวสารของราชการที่อยู่ระหว่างดำเนินการ ให้ศูนย์ข้อมูลข่าวสารหรือหน่วยงานในสังกัดพิจารณาให้บริการตามระเบียบนี้โดยอนุโลมเว้นแต่เป็นเรื่องลับตามระเบียบว่าด้วยการรักษาความลับของทางราชการ พ.ศ. ๒๕๔๔ หรือระเบียบที่คณะรัฐมนตรีกำหนดว่าด้วยการรักษาความลับของราชการหรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการหรือตามที่ผู้มีอำนาจตามข้อ๑๔ เห็นว่าเป็นเรื่องที่ไม่ต้องเปิดเผยข้อ ๒๐ ข้อมูลข่าวสารที่มีไว้เผยแพร่หรือจำหน่ายให้คิดค่าใช้จ่ายต่าง ๆ ตามหลักเกณฑ์ที่สำนักงานกำหนดโดยคำแนะนำของคณะกรรมการข้อ ๒๑การเรียกค่าธรรมเนียมการทำสำเนาหรือการรับรองสำเนาข้อมูลข่าวสารให้เป็นไปตามหลักเกณฑ์ที่สำนักงานประกาศกำหนดโดยความเห็นชองของคณะกรรมการข้อมูลข่าวสารของราชการรายได้จาการจำหน่ายข้อมูลข่าวสารตามข้อ ๒๐ และค่าธรรมเนียมตามวรรคหนึ่งให้ปฏิบัติตามระเบียบของทางราชการข้อ ๒๒ การบริการข้อมูลข่าวสารตามคำขอให้หน่วยงานที่ให้บริการข้อมูลข่าวสารที่รับผิดชอบดำเนินการให้บริการภายในกำหนดระยะเวลาดังนี้(๑)การให้บริการข้อมูลข่าวสารที่จัดไว้ให้ประชาชนตรวจดูหรือขอสำเนาที่ศูนย์ข้อมูลข่าวสารให้ดำเนินการให้แล้วเสร็จภายในวันทำการที่ได้รับคำขอนั้น(๒)การให้บริการข้อมูลข่าวสารอื่น ๆ ที่อยู่ในความรับผิดชอบของหน่วยงานในสังกัดให้พิจารณาดำเนินการให้แล้วเสร็จภายในวันทำการที่ได้รับคำขอนั้นถ้าไม่อาจดำเนินการให้แล้วเสร็จภายในวันทำการนั้นได้ให้แจ้งกำหนดวันและเวลาตามที่เห็นสมควรเพื่อให้ผู้ยื่นคำขอมารับแต่ต้องไม่เกินเจ็ดวันทำการ ในกรณีมีเหตุจำเป็นอาจขออนุมัติจากปลัดกระทรวงอุตสาหกรรมหรือผู้ที่ปลัดกระทรวงอุตสาหกรรมมอบหมายเพื่อขอขยายระยะเวลาออกไปได้แต่ต้องไม่เกินสิบห้าวันทำการหมวด ๕สถานที่บริการข้อมูลข่าวสาร ข้อ ๒๓ สถานที่บริการข้อมูลข่าวสารของสำนักงานมี ดังนี้(๑)[๓] ศูนย์ข้อมูลข่าวสารของกระทรวงอุตสาหกรรมอาคารสำนักงานปลัดกระทรวงอุตสาหกรรมเป็นสถานที่ติดต่อข้อมูลข่าวสารที่จัดให้ประชาชนตรวจดูตามกฎหมายว่าด้วยข้อมูลข่าวสารของราชการ(๒) หน่วยงานในสังกัดต่าง ๆเป็นสถานที่ที่ติดต่อขอข้อมูลข่าวสารอื่น ๆ ที่อยู่ในความรับผิดชอบของหน่วยงานนั้นหมวด ๖การดำเนินงานเกี่ยวกับข้อมูลข่าวสารของสำนักงานอุตสาหกรรมจังหวัด ข้อ ๒๔การบริการข้อมูลข่าวสารและการดำเนินการอื่น ๆ ตามระเบียบนี้ที่อยู่ในความรับผิดชอบของสำนักงานอุตสาหกรรมจังหวัดให้ถือปฏิบัติตามระเบียบนี้โดยอนุโลม เว้นแต่จังหวัดซึ่งสำนักงานอุตสาหกรรมจังหวัดตั้งอยู่ได้กำหนดระเบียบปฏิบัติไว้เป็นอย่างอื่นก็ให้ดำเนินการตามระเบียบปฏิบัติของจังหวัดนั้นแต่ทั้งนี้สำนักงานอุตสาหกรรมจังหวัดต้องปฏิบัติตามข้อ ๑๒ วรรคสาม ด้วยประกาศณ วันที่ ๑๒ มิถุนายน พ.ศ. ๒๕๔๕มนู เลียวไพโรจน์ปลัดกระทรวงอุตสาหกรรมระเบียบสำนักงานปลัดกระทรวงอุตสาหกรรมว่าด้วยข้อมูลข่าวสารและระยะเวลาการให้บริการข้อมูลข่าวสารของสำนักงานปลัดกระทรวงอุตสาหกรรม(ฉบับที่ ๒) พ.ศ. ๒๕๔๖[๔]นฤดล/ผู้จัดทำ๓ กันยายน ๒๕๕๑[๑]ราชกิจจานุเบกษา เล่ม ๑๑๙/ตอนพิเศษ ๕๕ ง/หน้า ๒๗/๒๑ มิถุนายน ๒๕๔๕[๒]ข้อ ๘ แก้ไขเพิ่มเติมโดยระเบียบสำนักงานปลัดกระทรวงอุตสาหกรรมว่าด้วยข้อมูลข่าวสารและระยะเวลาการให้บริการข้อมูลข่าวสารของสำนักงานปลัดกระทรวงอุตสาหกรรม(ฉบับที่ ๒) พ.ศ. ๒๕๔๖[๓] ข้อ๒๓ (๑) แก้ไขเพิ่มเติมโดยระเบียบสำนักงานปลัดกระทรวงอุตสาหกรรมว่าด้วยข้อมูลข่าวสารและระยะเวลาการให้บริการข้อมูลข่าวสารของสำนักงานปลัดกระทรวงอุตสาหกรรม(ฉบับที่ ๒) พ.ศ. ๒๕๔๖ [๔] ราชกิจจานุเบกษาเล่ม ๑๒๐/ตอนที่ ๕๑ ง/หน้า ๔๘/๒๖มิถุนายน ๒๕๔๖